Teeskentely
Kaikki tuntee tuskan, ilon,
 Vaikk’ei kaikk’ oo tuntevinaan;
 Sydän lämmin neitosill’ on,
 Vaikk’ on kylmä olevinaan.

 Amorinpa nautinnoita
 Kukaan ihmislaps’ ei vältä;
 Neito lempii suuteloita,
 Vaikka näyttää hylkijältä.

 Lemmi, lieki, nuorukainen,
 Sen hän palkkaa kylmyydellä;
 Mutta käyppä kylmäks’ vainen,
 Koht’ on tuskas impyellä.

 Turhaan raukan poltto piilee;
 Ääni, silmä lausuu näitä:
 Neidoll’ ei oo sydän viilee,
 Vaikka teeskelee hän jäitä.

 Vaadi tuhat suuteloista –
 Kaikki suo hän ”riitamiellä”;
 Älä vaadi yhtään – noista
 Yhtään ei hän sulta kiellä.

 Usein kyynelöivi salaa,
 Hiljaa kuiskaa huoahdellen:
 Suudelmaa jok’ impi halaa,
 Vaikka niitä hylkiellen.